Михайло Рамач (новинар)

Економски факултет, Суботица (абсолвент)Период твореня1964—2004.Жанрирадио новинарство, новинар и гл. редактор на ТВПохованина теметове у Новим Садзе

Михайло Рамач (*7. авґуст 1943—†12. октобра. 2018), новинар и редактор у Радио Новим Садзе и главни и одвичательни редактор Рускей редакциї на ТВ Нови Сад.

 Биоґрафия 
Михайло Рамач народзени 7. авґуста 1943. року у Дюрдьове. Оцец Мирон Рамач и мац Леона нар. Баран. Михайло Рамач мал брата Любомира. Основну школу Михайло Рамач закончел у Дюрдьове, ґимназию у Новим Садзе, потим Висшу економско–комерциялну школу у Новим Садзе, та абсолвовал на Економским факултету у Суботици. Познєйше, усовершуюци ше у фаху, Михайло Рамач закончел Новинарску школу Югославянского институту за новинарство зоз Беоґраду.

Нєполни штири роки Михайло Рамач робел у Будовательним подприємстве Трудбеник и Индустриї меса Венац (нєшкайша Неопланта) з Нового Саду.

До Радио Нового Саду пришол 19. марца 1968. року. Як сотруднїк писал прилоги зоз привредней проблематики за теди єдину информативну емисию – Радио новини. Бул єден з новинарох хтори ушорйовали дньову информативну емисию, а вєдно зоз Мироном Жирошом пририхтовал 45-минутову Емисию за валал. Кед 1975. року почало емитованє ТВ програми Михайло Рамач, вєдно зоз другима новинарами, знїмал прилоги зоз привреди, польопривреди и валалскей тематики.

Кед 1. априла 1981. пришло до дзелєня заєднїцкей новинарскей часци рускей Редакциї на Радио и на ТВ редакцию, а з тим и до формованя окремней ТВ редакциї, теди и Рамач прешол до ТВ редакциї у рамикох ТВ Нови Сад. О кратки час є поставени за главного и одвичательного редактора. Рамач на тим месце бул нєполни два мандати кед є 1988. року, у ткв. Йоґурт револуциї, у политичней чистки кадрох, розришени з длужносци.

Михайло Рамач бул оженєти зоз Наталию Рамач Паплацко и з ню мал двойо дзеци, сина Ивана и дзивку Ану.

Михайло Рамач бул наградзени за програмски витвореня, и за авторски прилоги у Емисиї за валал, хтора преглашена за найлєпшу на Фестивалу радия у Охриду, дзе участвовали шицки републични и покраїнски радио станїци зоз цалей СФРЮ. Достал и Плакету РТ Войводина и ище даскельо припознаня, а до пензиї пошол 1. мая 2004. року.

Михайло Рамач умар у Новим Садзе 12. октобра. 2018. року. Поховани є на теметове у Новим Садзе. 

 Ґалерия 

 Литература 
 Ґрупа авторох, „Йоґурт-револуцияˮ, Гласи и часи, 70 роки Рускей редакциї Радио Нового Саду, Новинарска асоцияция  Руснацох - НАР, Нови Сад 2019, б. 90
 Руски християнски календар, 2019. рок, бок 231

 Вонкашнї вязи 
 Ин мемориям обявени у Руским слове Умар Михайло Рамач, Рутенпрес, 12. октобер 2018.

 Ин мемориям обявени на РТВ Preminuo novinar RTV Mihajlo Ramač. RT Vоjvodina, 12. oktobar 2018.

   СТРОГИ АЛЄ ПРАВЕДНИ Приповеда Михайло Рамач, дакедишнї главни и одвичательни редактор Рускей редакциї ТВ Нови Сад, автор прилогу Славко Орос

Катеґория:Руснаци у Сербиї
Катеґория:Дюрдьовчанє
Катеґория:Новинаре
Катеґория:Редакторе
Катеґория:7. авґуст
Катеґория:Народзени 1943
Катеґория:12. октобер
Катеґория:Умарли 2018